**atât de înalt**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

el e înalt, atât de înalt

iar eu, ca o năucă, mă întorc să-l privesc mereu

atât de înalt îmi pare - stăpânul cețurilor și norilor

și fratele cedrilor pe fiecare plajă

în fiecare oraș prin care trec în zori cu sufletul

să văd oamenii-și mai spun bună dimineața

iar dacă nu-și spun, nu-și spun

să-i stârnesc la acest gest firesc de recunoaștere

fiecare dimineață e o copertă bună, înaltă

așezată de hazard să ne susțină viața

până când întunericul din care a plecat

se va închide peste ea

atât îl privesc iar el se înalță mai mult

în timpul norilor, depărtărilor

și-mi aduce cerneală de clipe

și flori care nu mor, și praline în sân

să-i spun mereu cât de dulce

e fiecare bătaie a inimii lui

și pentru ca eu, cea mai iubită de el

să scriu bătăi de inimă și zori, și ferestre

într-un timp ca un tren care aleargă

și nu știi mai vine, iar dacă vine

ai să fii atunci în acea stație, acea gară

\_

Copyright Mariana Fulger